ལྷ་མོ་ནི་ལོ་རྒྱུས་ཡུན་རིང་ཞིང་།དེ་ཡི་འཁྲབ་གཞུང་ཁག་ནི་སངས་རྒྱས་ཀྱི་སྐྱེས་རབས་དང་མཛད་པ།དེ་བཞིན་བོད་པ་རང་གི་དམངས་ཁྲོད་གཏམ་རྒྱུད་ལས་བྱུང་བ་ཤ་སྟག་ཡིན་པས།ད་ལྟའི་ལྷ་མོ་བ་ཚོས་འཁྲབ་བྱའི་ནང་དོན་ཡང་སྔ་མོའི་དུས་ཚོད་དང་སྔ་མོའི་འཚོ་བའི་ནང་གི་གཏམ་རྒྱུད་རེད།ལྷ་མོ་བ་ཚོས་ལྷ་མོའི་འཁྲབ་གཞུང་ནང་གི་མི་སྣ་གང་རུང་འཁྲབ་ནའང་རང་ཉིད་དུས་ཚོད་དེའི་ནང་ཕྱིར་ལོག་བྱ་དགོས་པ་ཨ་ཅང་བརྗོད་མེད་ཡིན་ཁར།འཁྲབ་སྟོན་པའི་བྱ་སྤྱོད་གཏམ་གྱི་ཐོག་ནས་འཁྲབ་བྱའི་མི་སྣ་དེའི་གཤིས་ཀ་མངོན་མཚོན་ཐུབ་པ་བྱ་དགོས།འཁྲབ་སྟོན་ནང་གི་ཡོ་བྱད་དག་སྐབས་དེའི་འཚོ་བའི་ཁོར་ཡུག་དང་བསྟུན་གང་ཐུབ་བྱ་དགོས་པ་ནི་མ་མཐའི་བླང་བྱ་རེད་ལ།དེ་ནི་གློག་བརྙན་འཁྲབ་སྐབས་ཀྱི་རེ་བ་དང་གཅིག་རེད།འཁྲབ་སྟོན་པའི་བླང་བྱའང་དེ་ལྟར་རེད།ཡིན་རུང་།ཡིད་ཕངས་དགོས་པ་ཞིག་ལ།རང་ཚོའི་ལས་ཞོར་ལྷ་མོ་བ་ཕལ་ཆེ་བས་དེ་ལྟ་བུའི་རེ་བ་ཆུང་སའང་བསྒྲུབ་ཐུབ་མེད།དཔེར་ན་ལྷ་མོའི་དགེ་རྒན་མང་པོས་གར་སྟེགས་ཐོག་ལྷ་མོ་འཁྲབ་སྐབས་སྐོམ་པ་བསེལ་ཆེད་དེང་གི་འཐུང་བྱའི་འགྱིག་དམ་སྣ་ཚོགས་ཁ་གཅོད་ཕྱེས་ནས་རང་དགར་འཐུང་བྱ་སྤྱོད་པ་དང་།འཁྲབ་སྟོན་ནང་དགོས་ངེས་པའི་ཞལ་དཀར་དང་།སྡེར་མ་དང་།ཆང་དམ།སྣོད་ཁུག་ལྟ་བུའི་ཅ་དངོས་ཆུང་རིགས་ཚབ་ཏུ་དེ་རིང་ཁ་སའི་འཚོ་བའི་ཁྲོད་དར་སོ་ཆེ་བའི་ཤོག་ཕོར་དང་།འཐུང་བྱའི་འགྱིག་དམ།རས་ཁུག་ལྟ་བུ་བེད་སྤྱོད་བྱེད་པའི་སྣང་ཚུལ་མང་བ།མ་གཞི་ཅ་དངོས་དེ་རིགས་ཀྱིས་འཁྲབ་སྟོན་རིང་གི་སྐབས་འཕྲལ་དགོས་མཁོ་སྐོང་ཐུབ་ནའང་།དེ་དག་ནི་དེང་གི་འཚོ་བའི་ནང་རྒྱུགས་ཆེ་བའི་ཅ་དངོས་ཤ་སྟག་ཡིན་པ་ལས།ལྷ་མོའི་ནང་གི་སྲོལ་རྒྱུན་མཁོ་ཆས་མ་ཡིན་སྟབས་འཁྲབ་བྱའི་ནང་དོན་དང་ཅ་དངོས་ཕན་ཚུན་འགལ་ཟླ་ཆགས་པ་རེད།གལ་ཏེ་དེང་དུས་ཀྱི་བརྗོད་བྱ་གཞིར་བྱས་པའི་ལྷ་མོའི་འཁྲབ་གཞུང་གསར་པ་ཞིག་ཡིན་པའི་དབང་དུ་བཏང་ན།ཅ་དངོས་དེ་དག་ཐོན་མ་སྲིད་པའི་ངེས་པ་མེད།ཡིན་ནའང་།སྔ་མོའི་དུས་སུ་བྱུང་བའི་གཟུགས་ཀྱི་ཉི་མ་དང་།པད་མ་འོད་འབར།འགྲོ་བ་བཟང་མོ་ལ་སོགས་པའི་རྒྱལ་རབས་འཁྲབ་གཞུང་ཁག་ནང་དེ་ལྟའི་ཅ་དངོས་ཡོད་མི་སྲིད་པ་ཞིག་ཡིན་པས།རང་ཚོའི་དམངས་ཁྲོད་ལྷ་མོ་ཚོགས་པས་འཁྲབ་རའི་ཐོག་དེ་ལྟའི་སྣང་ཚུལ་མ་ཐོན་པ་བྱ་དགོས།ལྷ་མོ་བ་ཚོས་ཡུལ་དུས་གང་དུ་སླེབས་རུང་།ལྷ་མོའི་ནང་དོན་དང་མ་མཐུན་པའི་དེང་གི་དར་སོ་ཆེ་བའི་ཅ་དངོས་དེ་རིགས་འཁྲབ་སྟོན་སྐབས་རེ་ཞིག་ཕར་ལ་འཇོག་དགོས་པ་ལས།གར་སྟེགས་ཐོག་རང་དགར་སྤྱད་ན་མི་འཚམས།སྔ་མོ་འཁྲབ་ན་སྔ་ཉམས་དང་།དེང་དུས་འཁྲབ་ན་དེང་གི་རྣམ་པ་འཁྲབ་དགོས་པ་དེ་ཡིན་ཅིག་སེམས་ལ་འཇོག་དགོས།དུས་ཕྱིས་ལྷ་མོ་བ་ཀུན་གྱིས་དེ་ལྟའི་གནས་ཚུལ་ཆུང་ཚགས་རིགས་ལ་དོ་སྣང་གནང་རྒྱུ་དང་།ནམ་རྒྱུན་ལྷ་མོ་འཁྲབ་སྐབས་འཁྲབ་བྱའི་ནང་དོན་གྱི་དགོས་མཁོ་དང་།སྐབས་དེའི་དུས་དང་འཚམས་གང་ཐུབ་ཀྱི་ཡོ་བྱད་འདེམས་དགོས་པ་གལ་ཆེན་ཡིན་ལ།དེ་ནི་ལྷ་མོ་བའི་བྱང་ཚད་དང་།འཁྲབ་སྟོན་སྤྱིའི་ཆུ་ཚད་དང་འབྲེལ་བ་དམ་ཟབ་ལྡན་པ་ཞིག་ཡིན་བརྗེད་དུ་མ་འཆུག